ตรุษจีนคึกใช้จ่ายเพิ่มเท่าตัว
ยูโอบีเผยตรุษจีนคนไทยใช้จ่ายเพิ่มเท่าตัว&nbsp; จ่ายอั่งเปาเฉลี่ย 1,200 บาท
2 ก.พ. 2559

ยูโอบีเผยตรุษจีนคนไทยใช้จ่ายเพิ่มเท่าตัว  จ่ายอั่งเปาเฉลี่ย 1,200 บาท
นายมานพ อุดมเกิดมงคล นักเศรษฐศาสตร์ธนาคารยูโอบี (ไทย) เปิดเผยผลสำรวจการใช้จ่ายของชาวไทยเชื้อสายจีนในเทศกาลตรุษจีนนี้ว่า มีการเพิ่มงบจับจ่ายใช้สอยช่วงเทศกาลตรุษจีนปีนี้ 3.74 หมื่นบาท/คน เพิ่มขึ้นจากปีก่อนที่มีงบประมาณ 1.74 หมื่นบาท/คน โดยส่วนใหญ่จะใช้จ่ายกับการมอบซอง อั่งเปา การช็อปปิ้ง และการรับประทานอาหาร รวมถึงมีการวางแผนเดินทางท่องเที่ยว 
นอกจากนี้ พบว่าประชาชนยังคงไม่มั่นใจกับสภาวะเศรษฐกิจ โดยเกือบ 45% ของผู้ตอบแบบสอบถามคาดว่าเศรษฐกิจจะทรงตัวจากปีที่แล้ว 34% คาดว่าเศรษฐกิจจะปรับตัวดีขึ้น ในขณะที่ 1 ใน 5 ของผู้ตอบแบบสอบถามคาดว่าเศรษฐกิจจะแย่ลงกว่าปีก่อน
นายมานพ กล่าวว่า การที่งบใช้จ่ายช่วงเทศกาลตรุษจีนนี้เพิ่มขึ้น เนื่องจากเศรษฐกิจไทยฟื้นตัวอย่างต่อเนื่อง ราคาพลังงานลดลง และมาตรการกระตุ้นเศรษฐกิจของภาครัฐ ทำให้คาดว่าจะได้รับเงินในซองอั่งเปามากขึ้น โดยเฉลี่ยจะมอบเงินในซองอั่งเปาให้บิดามารดาเพิ่มจากขึ้นเท่าตัวจากเดิม 1,700 บาท เป็น 5,300 บาท ส่วนเพื่อนจะได้รับอั่งเปาเพิ่มจาก 400 บาท เป็น 1,200 บาทซึ่งผู้ได้รับซองอั่งเปา 3 ใน 4 จะนำเงินไปออมและลงทุน กว่าครึ่งหนึ่งจะนำเงินไปใช้ 14% จะนำเงินไปใช้หนี้ 16% จะนำเงินไปบริจาค และ 10% จะนำเงินไปให้สมาชิกในครอบครัว
ด้านศูนย์วิจัยกสิกรไทย คาดว่า การจับจ่ายเพื่อการเซ่นไหว้ในช่วงเทศกาลตรุษจีนของคนกรุงเทพฯ ปีนี้ จะมีเม็ดเงินสะพัดประมาณ 6,100-6,200 ล้านบาท เติบโต 2-3% หรือใช้จ่ายครัวเรือนละ 3,500 บาท